**אילו קירות הכתה היו מדברים / לי גורן ועדי גלבוע חלפון**

סדנת התמחות בהנחיית ד"ר רימונה כהן (לי גורן) ואורנה פבסנר (עדי גלבוע) תשע"ו

**מספר:** במרכז השרון שוכנת לה מושבה,

אבן-יהודה זהו שמה.

בלב המושבה הוקם לפני עשרות שנים

איפה שהוא בשנות ה-30,

בית ספר "בכר" למנהיגות ומדעים

שהוא הוותיק משאר המוסדות החינוכיים.

את בית הספר עוטפת אווירה ייחודית

ומקשטים אותו עצים, אדניות פרחים,

מתקני משחקים, ספסלים ומבנים שונים.

במרכז בית הספר עומד לו מבנה ובו ארבעה חדרים

שהשנה שימש את התלמידים שבשכבת ד' לומדים,

אך בעקבות התיישנות המבנה במהלך השנים

הוחלט על הריסתו כבר בימים הקרובים.

סיפורנו יתמקד בשני חדרים מיוחדים

שביניהם הפריד קיר יציב ואיתן בעל שני צדדים,

כאשר בחדר אחד למדה כיתת צדק עם המחנכת לי

ובחדר השני למדה כיתת נוגה עם המחנכת עדי,

הקירות יספרו על לי ועדי כמחנכות בשנתן הראשונה

וכמורות האחרונות שלימדו בכיתות אלו, לפני ההריסה.

היה זה יום חמים, בתחילת חודש ספטמבר השקט שרר במסדרון שכבת ד', אפשר היה לשמוע את רשרוש העלים, ציוץ הציפורים...ולפתע!

**קירות צדק:**  "קומו, קומו כל קירות הכיתות"

**קירות נוגה:** "מה קרה? על מה כל המהומה?"

**קירות צדק:** "אינכם שומעים?! השקט התפוגג, נראה לי שעוד רגע מתחילה הסערה"

**קירות נוגה:** "כבר? עברו חודשיים? ה-1 לספטמבר כבר כאן?"

**קירות צדק:** "בוודאי! בגלל זה אנחנו עומדים פה מקושטים ומוכנים לקבלת התלמידים"

**קירות נוגה:** "יחד עם התלמידים מגיעות המורות, בכיתתנו תלמד השנה מורה חדשה, עדי זהו שמה. השמועה אומרת שסיימה לפני שלוש שנים את לימודיה בהוראה ולאחר מכן המשיכה את לימודיה בתחום לקויות הלמידה...ממש עכשיו החליטה להתחיל את דרכה כמורה"

**קירות צדק:** "בין קירות חדרנו תלמד לי, מורה בשנתה הראשונה...שמענו שבעברה הייתה עורכת דין, אבל התאהבה בהוראה והחליטה לעשות הסבה. איזו החלטה משמעותית ונבונה!"

**קירות נוגה:** "שתי מורות חדשות...בוודאי תחושותיהן מלוות בדאגות וחששות"

**קירות צדק:** "צודקים, צודקים, לא פשוט העניין, אחריות גדולה מונחת להן כעת על הכתפיים"

**מספר:** בזמן שהקירות ניהלו ביניהם שיח ודיון, העלו השערות וחשבו מחשבות, החלו להישמע מרחוק קולות. את המסדרון הארוך החלו למלא תלמידים ותלמידות, אי אפשר היה להתעלם מההתרגשות שהייתה על פניהם, החיוכים וקריאות השמחה שנשמעו לכל עבר, נדמה היה כי התגעגעו לבית הספר, לחברים, לחברות ואולי גם למורים ולמורות.

**קירות נוגה:** "שששש...הנה הגיעה השעה! "

**קירות צדק:** "נכון! נכון! הרעש מתקרב ובא!"

**קירות נוגה:** "רעש נחמד ונעים, צחוק מתגלגל של תלמידים"

**קירות צדק:** "נקווה שימשיך להיות נעים, כבר נתקלנו פה במקרים קיצוניים ולא נעימים"

**מספר:** התלמידים החלו להיכנס לכיתות, בנים ובנות, חמודים וחמודות, נרגשים ונרגשות. את חלקם ההורים ליוו עד שבחרו מקום והתיישבו בו ויש כאלה שהרגישו יותר עצמאיים ופילסו לבד את דרכם לכיתות. מרגע לרגע החדרים החלו להתמלא, כל תלמיד הוריד כיסא, תלה את ילקוטו והתיישב במקום שבחר, ליד חבר או חברה. בשעה 7:55 בדיוק נשמע הצלצול הגואל, הצלצול שמזכיר לתלמידים שעליהם להמתין במקומותיהם ישובים, עד כניסתה של המורה.

**קירות צדק:** "אנחנו שומעים צעדי עקבים מתקרבים ובאים...הנה בדלת של כיתתנו המורה לי כבר עומדת ומוכנה"

**קירות נוגה:** "גם בכיתתנו צעדיה של עדי נשמעו מקצה המסדרון והנה על סף הדלת היא עומדת"

**קירות צדק:** "תראו, תראו איך התלמידים מתרגשים ובמקומותיהם יפה יושבים"

**קירות נוגה:** "יושבים מתוחים ונרגשים"

**קירות צדק:** "מה קורה כעת אצלכם?"

**קירות נוגה:** "עדי פתחה באמירת 'בוקר טוב ד' נוגה' ואיזה פלא – התלמידים השיבו לה 'בוקר טוב המורה' "

**קירות צדק:** "גם אצלנו כך היה ולאחר מכן המורה הציגה את עצמה 'שמי לי והשנה אהיה מחנכת הכיתה שלכם' "

**קירות נוגה:** "אוף, הנה זה מתחיל שוב, סבב שמות והיכרות"

**קירות צדק:** "נראה ששום דבר אינו משתנה משנה לשנה, זו תמיד אותה התחלה"

**קירות נוגה:** "יתכן שזה המצב, אך באוויר ישנה הרגשה ששתי המורות האלה מביאות איתן משהו חדש"

**מספר:** כך עבר לו היום הראשון של הלימודים. את המורות ליוו תחושות והרגשות שונות. הן הסתודדו בחדר המורים בזמן ההפסקה ושיתפו אחת את השנייה. ניכר היה לראות שהן מלאות מוטיבציה לקראת העשייה, אבל באותה נשימה גם ליוותה אותן תחושה של חוסר ביטחון וניסיון איך להתחיל את השנה – מה להגיד לתלמידים? איך להגיד את הדברים? מה אם יתקלו בקשיים התנהגותיים? חברתיים? איך יפעלו על מנת לעזור לתלמידים? איך להתנהל מול ההורים? האם ישתפו איתן פעולה? ומה עם הצוות החינוכי? המנהלת? היועצת? האם ישמחו להגיש להן עזרה? וכך חלפו להם הימים, השבועות והחגים, המורות היו עסוקות בעשייה מרובה, למידה והוראה בנושאים השונים, בדיקת מבחנים ועבודות, הערכות, ימי הורים, פגישות וועדות, טיולים והצגות, טקסים, תעודות, חגים נוספים וחופשות. כך חלפה לה במהירות השנה והנה אביב הגיע פסח בא. לפני שהתלמידים יוצאים לחופשה, הם מפנים את הכיתה הישנה ועוברים ללמוד במבנה אחר לתקופה הקרובה. הקירות כעת עומדים ריקים, החדרים כבר לא מאוכלסים ואי אפשר להתעלם מהשקט השורר בין החדרים. הקירות החלו לדבר ביניהם ולהיזכר ברגעים בשנה החולפת.

**קירות צדק:** "איזו שנה זו הייתה, התלמידים והמורה חוו כאן הרבה שינויים, תהליך של למידה, צמיחה ושיתוף פעולה"

**קירות נוגה:** "איזה שינוי כאן נעשה. זוכרים איך המורות היו בתחילת השנה? לפעמים היה ניתן לשמוע את הרעד בקולן, את החשש והדאגה, אבל בזכות עבודת צוות, רצון להצליח ודבקות במטרה נעשתה פה עבודה נפלאה"

**קירות צדק:** "בהחלט המורות עשו כאן דרך נפלאה, הן ראו את כל המכשולים והקשיים במהלך הדרך כאתגר, לא הרימו ידיים ועשו כל מה שאפשר"

**קירות נוגה:** "אין ספק שהן התמודדו עם כל זה בהצלחה, אך הדבר לא היה קל וזו לא הייתה משימה פשוטה"

**קירות צדק:** "אנו זוכרים לדוגמה את העבודה של המורה לי עם ע', אחד מתלמידי כיתתה. הוא התחיל את השנה עם בעיות התנהגות חמורות, כך למעשה סופר שהתנהג בכל שנותיו בבית הספר. כתוצאה מכך, היה נשלח לרכז המוגנות כמעט כל שבוע! הוא לא היה מקשיב בשיעורים, לא שיתף פעולה ונהג באלימות כלפי סובביו... הוא תמיד היה נראה מאוד קשוח ועצבני עד ש..."

**קירות נוגה:** "עד שמה? אנחנו פה במתח! מה קרה?"

**קירות צדק:** "עד שלי הבינה שהיא צריכה להתנהל מולו בדרך שונה. היא החליטה על שינוי בגישתה כלפי ע'. זה קרה באחת השיחות עם רכז המוגנות, בה לי נכחה וע' פשוט התחיל לבכות. לי ראתה שכל המעטפת החיצונית שלו נשברה, יחד עם דמעותיו וכך גם ליבה... לי הבינה פתאום שמדובר בסך הכול בילד בן 9 שיש להגיע אליו בדרך שונה"

**קירות נוגה:** "כיצד היא פעלה? מה עשתה?"

**קירות צדק:** "או! אז למעשה, היא עשתה הרבה דברים, אבל התחילה מכך שהפסיקה לכעוס עליו ולשלוח אותו לכל מיני גורמים אוכפי משמעת חיצוניים בבית הספר. היא יזמה איתו אינספור שיחות אישיות, תוך הרעפת אהבה והבנה כלפיו, אך בו בזמן שימת גבולות ברורים. הילד פשוט השתנה ללא היכר! גם חוסר המוטיבציה הלימודית שהיה לו פשוט נעלם פלאים, מאז שהוא הבין שיש לו מקום בכיתה, שמבינים אותו ושהוא אהוב ורצוי..."

**קירות נוגה:** "וואו! איזו דרך מופלאה ומעוררת השראה. מניין למורה כה צעירה בתחילת דרכה יש את היכולות והכלים הללו? כיצד ידעה לבחור בדרך הזו?"

**קירות צדק:** "לי פשוט הלכה עם הלב שלה, עם האמת וכל זאת במטרה לעזור לאותו תלמיד. היא הבחינה שטמונות בו יכולות יוצאות דופן, לא וויתרה לו ולא וויתרה עליו"

**קירות נוגה:** "סיפור דומה ומשמעותי קרה גם בכיתה של עדי עם התלמיד א'. תלמיד שנתפס במהלך שנה שעברה כפטפטן, מפריע במהלך השיעורים ולא משתף פעולה וכך גם עדי קיבלה אותו לכיתתה. א' היה יושב בשיעורים, משחק עם חפציו, מפטפט ומפריע לכל סובביו! א' הינו חכם ושנון, אבל בגלל הקושי להתרכז ולשבת בכיתה לזמן מה, היה נראה שדבר לא מעניין אותו. מלבד הקושי הלימודי, לא' היו קשיים חברתיים והתנהגותיים. התלמידים בכיתה התקשו להתחבר אליו מפני שבמהלך השיעור הפריע פעמים רבות, המורים היו כועסים עליו וגם לא היה נראה שהוא התאמץ לשנות משהו בעצמו. עד שיום אחד, הוחלט לעשות שינוי בגישה ובתפיסה של המורים כלפיו"

**קירות צדק:** "אם כך, מה היה?"

**קירות נוגה:** "עדי יזמה שיחה עם יועצת בית הספר ובה סיפרה לה אודות התנהלותו בשיעורים, בהפסקות, עם התלמידים ושאר המורים, ממש הציגה בפניה תמונה מקיפה. לשם כך, ההורים זומנו לפגישה. ההורים קיבלו בהסכמה ובהבנה את מה שנאמר. מלבד זאת שא' הופנה לאבחון דידקטי ולמעשה אובחן כבעל הפרעת קשב וריכוז, נמשכה איתו עבודה רבה בבית הספר, הרבה שיחות אישיות, חיזוקים ומילים טובות. אחד המורים המקצועיים לקח על עצמו להיות המורה המלווה שלו, כך שניהל איתו מחברת שבה התכתבו זה עם זה, א' שיתף את המורה בהרגשותיו, חששותיו ואף הצלחותיו. במקביל המורה המקצועי עדכן את עדי בכל התהליך ובינתיים בכיתה עדי הקדישה זמן רב לעבודה והוראה פרטנית לא', במרבית השיעורים היו יושבים יחדיו והייתה מסבירה לו את החומר שוב ומלווה אותו בעבודה ובעשייה. התקדמותו פשוט הייתה נפלאה!"

**קירות צדק:** "ואיך הוא עכשיו? כבר כמעט נגמרת השנה"

**קירות נוגה:** "א' שומר על התנהלותו והתנהגותו הטובה. מספר פעמים קיבל 'מילה טובה' ואף כוכב השבוע! שזו בכלל הצלחה בפני עצמה. התקדמותו בפן הלימודי, החברתי וההתנהגותי מעוררת השראה. למעשה, אנחנו בטוחים שכל תלמידי הכיתה רואים את הצלחתו, הוא רכש לעצמו הרבה חברים חדשים ועשה דרך נפלאה"

**קירות צדק:** "נשמע שבהחלט נעשתה פה עבודה וזו רק דוגמה לקושי אחד שצץ במהלך השנה. מקודם הזכרתם עבודת צוות, וזה אכן נכון כי יש לכך חשיבות עליונה. אנחנו זוכרים לא מעט פעמים שהמורות ערכו מפגשים ופגישות חשובות, נעזרו זו בזו ובעיקר במורות החונכות, שליוו אותן במסירות ודאגה רבה במהלך השנה"

**קירות נוגה:** "כל העבודה בין ארבע המורות בשכבה הובילה לעשייה והצלחה רבה. זוכרים את הפעילויות השכבתיות? למשל את השירה בציבור שבה השתתפה כל השכבה?"

**קירות צדק:** "אפשר לשכוח? כל זה הרעיד אותנו, אך משמחה! יש הרבה דברים טובים ומופלאים שקרו פה השנה. אך, לא נשכח את המקרים הפחות נעימים שהמורות נאלצו להתמודד איתם ואף פנו להתייעצות ובקשת עזרה מהמורה בכיתה המקבילה"

**קירות נוגה:** "איזה מזל שיש להן אחת את השנייה, צוות כזה מובחר לא נראה פה בבכר"

**קירות צדק:** "מה שיפה הוא שלכל אורך הדרך הן לא הרימו ידיים. בכל בעיה הן היו יצירתיות ומצאו פתרון, הפעילו שיקול דעת ועשו חשיבה מרובה, בעיקר כדי להגיע לתוצאה המתאימה"

**קירות נוגה:** "הן יוצאות מהמבנה שלנו עם צבע וגוון חדש, משופשפות יותר ממה שהיו ועם תיק מלא יותר בכלים שרכשו. לדוגמה ביטחון, חוסן נפשי, יכולת התמודדות עם מצבים, בקיאות בחומר הנלמד, שיטות הוראה מגוונות ודרכי למידה חדשות"

**קירות צדק:** "לדעתי מה שקרה ותרשו לי להשתמש במטאפורה קלה – **לי ועדי נכנסו לכאן רכות כמו גבס ויצאו חזקות ומחוזקות כמו קירות בטון"**

**קירות נוגה:** "אבל הרגישות והעדינות של שתיהן מעדנות את כל זה, ויש לנו הרגשה שזה יישאר איתן לעד"

**מספר:** על השיח בין הקירות עוד אפשר להמשיך ולשמוע רבות, אך המסר העיקרי הועבר וכבר נהיה ממש מאוחר. נותר רק להגיד תודה לקירות שליוו את הילדים כבר למעלה מ-80 שנה. הקירות נאלצו להיפרד זה מזה, בתקווה שבמקומם יבנו אחרים שישמשו לתלמידים מקום ללמידה משמעותית כבר בשנה הבאה...